FORTH ร่วง 16% นลท.ขายทำกำไร หลังถลำลึกเข้าเขตซื้อ
FORTH ร่วง 16% นลท.ขายทำกำไร หลังถลำลึกเข้าเขตซื้อ ขณะที่โบรกคาดกำไรปีนี้แตะ 912 ลบ. โต 26%
FORTH ร่วง 16% นลท.ขายทำกำไร หลังถลำลึกเข้าเขตซื้อ โบรกคาดกำไรปีนี้ 912 ลบ. โต 26% ส่วนปี 66 คาดกำไรจะอยู่ที่ 1 พันลบ.
26 เม.ย. 2565

ผู้สื่อข่าวรายงานว่าวันนี้ (26 เม.ย. 2565) ราคาหุ้น บริษัท ฟอร์ท คอร์ปอเรชั่น จำกัด (มหาชน) หรือ FORTH ณ เวลา 12:14 น. อยู่ที่ระดับ 43 บาท ลดลง 8 บาท หรือ 15.69% โดยทำจุดสูงสุดที่ 51.75 บาท และทำจุดต่ำสุดที่ 42.25 บาท ด้วยมูลค่าการซื้อขาย 1.64 พันล้านบาท

สำหรับราคาหุ้น FORTH ที่ปรับตัวลงค่อนข้างมากในวันนี้ คาดว่าจะมาจากแรงเทขายทำกำไรออกมา หลังราคาหุ้นปรับตัวขึ้นไปมากพอสมควร และเข้าเขตซื้อมากเกินไป ด้วยสัญญาณเทคนิค RSI เกิน 80% และ Slow Stochastic เกิน 90% ประกอบกับเป็นช่วงที่ตลาดขาดปัจจัยหนุนใหม่ ทำให้นักลงทุนเทขายหุ้นตัวที่มีกำไรออกมาก่อน
ด้านบล.เคทีบีเอสที ระบุในบทวิเคราะห์ ว่า FORTH ผลิต-ส่งมอบและรับ Order ใหม่ๆ ต่อเนื่อง โดยได้ประโยชน์จาก EV (Power board) ที่จะมีคำสั่งผลิตจากลูกค้ารายใหญ่ที่ US ส่วนตู้เต่าบิน และตู้บุญเติม ทยอย Roll-out อย่างต่อเนื่อง
อีกทั้งยังเดินหน้าประมูลงานใหม่อย่างต่อเนื่อง ส่วนธุรกิจในกลุ่ม SMART Service จะได้ประโยชน์จากการเปิดเมืองการจับจ่ายใช่สอยที่เพิ่มขึ้น บริษัทอัพเกรด Software ทั้งตู้เต่าบินและบุญเติมต่อ โดยทางฝ่ายวิจัยประเมินกำไรสุทธิปี 2565 อยู่ที่ 912 ล้านบาท โต 26% เมื่อเทียบช่วงเดียวกันของปีก่อน ส่วนปี 2566 อยู่ที่ 1 พันล้านบาท โต 14% เมื่อเทียบช่วงเดียวกันของปีก่อน